 Obodo gbara nnọọ aghara ma sụọkwa wuruwuru nso nso a, dịka ndị na-anyà ihe ọnyịnyà Keke nwèrè nkwàtụ ma pịachara obere ọkpọ nỌnịtsha dị na steeti Anambra. Kàtàkátá bụ nke e kwuru na o wètààrà mmadụ ise mmerụ ahụ, ma bụrụkwa nke e si na ya wee bibie Keke ruru iri asaa nọnụ ọgụgụ.  Dịka akụkọ siri kọọ, ya bụ nsogbu bụ nke dapụtara oge ndị òtù jikọtara ndị na-anya keke, bụ Keke Drivers Welfare Association nọ na-akpọ ganịganị bànyere otu e sì akapụsị ndị òtù ha ego ọdụ dị nỌnịtsha ahụ; ndị òtù ọzọ wee wákpò ha nike ma manye ha ọgụ ozigbo; ha wee màlite ịpịrị ya. Ndị keke ahụ anọrọlarị nụbọchị gara aga wèré Keke dochisie okporo ụzọ awara awara ahụ siri Ọnịtsha gaa Owerri na ụfọdụ okporo ụzọ e sì abà na mpaghara nnukwu ahịa Ọnịtsha dịka ha na-eme ngagharị iwe megide ótú ndị a na-enyo ènyò na ha bụ ndị na-anakọ ego nụzọ iwu akwadòghị nahịa ahụ sìrì wee kụọ ótù onye òtù ha gwoo gwoo maka na o kweghị akwụ ótù puku Naịra ha na-akwụ kwà ụbọchị ọbụla nahịa ahụ.Nokwu ya bànyere nke ahụ, osote onyeisi oche òtù ahụ jikọtara ndị na-anya Keke na maaghara ahụ, bụ maazị Ekene Ifediata mere ka a mara na ọ bụ ụbọchị Mọndee ka ndị ahụ a na-enyo ènyò na ha na-anakọsị ego nụzọ iwu na-akwàdòghị kụrụ onye òtù ha ihe ọkụkụ ahụ, nke na o kubìchaalarị ume, tupu e buruzie ya gaa nụlọ ọgwụ, ebe ọ bụ naanị site ninye aka Chineka ka e jiri megide ya ihe, o wee laghachita azụ, wee dịkwa ndụ ọzọ.O kwuru na ndị ahụ na-akapụ ha òtù puku Naịra kwà ụbọchị na mpaghara nnukwu ahịa Ọnịtsha, ebe ndị òtù ọzọ na-akapụkwa ha otu puku Naịra ọzọ na mpaghara ụzọ nke siri Ọnịtsha gaba Owerri, na-agbanyeghị akwụkwọ ikike niile ha na-azụkọsị. Ọ sịkwa na ọ bụ otu a ka ndị ahụ sì anakọsị ha ego ụbọchị ọbụla, na-agbanyeghị na gọọmenti steeti ahụ amàchiela ihe dị òtù ahụ. Ọ kpọkùzịrị aka na-achị steeti ahụ, bụ gọvanọ Obianọ na kọmishọna steeti ahụ na-ahụ maka azụmahịa, ịtụ mgbere ahịa na ikewàpụta akụnụba, bụ maazị Christian Madụbuko ka ha doo, gbatara ha ọsọ enyemaka nihi na ya bụ ihe akarịala, ebe ndị ọna ụtụ ahụ ka na-afụlikwa elu, sị na ha agaghị ala azụ nịkapụ ha ego, nihi na ha sị na ha nwetere nkwàdo site naka gọọmenti. 